b"\n_START_ARTICLE_\nWenceslao Jim\xc3\xa9nez Orive\n_START_SECTION_\nBiografia\n_START_PARAGRAPH_\nFill d'un ferroviari, de petit es va traslladar a Saragossa amb la seva fam\xc3\xadlia. El seu pare havia estat secretari del Sindicat de Ferroviaris de la CNT de Saragossa i treballava com a interventor entre Saragossa i Canfranc. Fou assassinat l'agost de 1936 pels feixistes de Canfranc._NEWLINE_En esclatar la guerra civil espanyola tenia 14 anys i estudiava disseny industrial, per\xc3\xb2 deix\xc3\xa0 els estudis per treballar al ferrocarril per tal de no haver-se d'afiliar a la Falange. A comen\xc3\xa7aments de 1940 fou detingut per repartir propaganda antifranquista. El 1946 va ingressar a la Federaci\xc3\xb3 Ib\xc3\xa8rica de Joventuts Llibert\xc3\xa0ries de la m\xc3\xa0 d'Ignacio Zubizarreta Aspas, per\xc3\xb2 l'agost fou novament detingut i sotm\xc3\xa8s a tortures. Alliberat tres mesos m\xc3\xa9s tard, el maig de 1947 particip\xc3\xa0 en un intent d'atemptar contra Francisco Franco a la carretera nacional Madrid-Saragossa, a l'al\xc3\xa7ada del Puerto de la Muela (Calataiud). El juliol de 1947 fou delegat d'Arag\xc3\xb3 al Ple Nacional de Regionals de la FIJL que se celebr\xc3\xa0 a Madrid. Despr\xc3\xa9s, decebut per la inefic\xc3\xa0cia de la guerrilla, marx\xc3\xa0 a Fran\xc3\xa7a, on va treballar durant un temps com a ajustador a Li\xc3\xb3 i Par\xc3\xads._NEWLINE_A Fran\xc3\xa7a intent\xc3\xa0 conv\xc3\xa8ncer les direccions del Moviment Llibertari Espanyol (MLE) i de la FAI de fer canvis a l'estructura org\xc3\xa0nica, per\xc3\xb2 no se'n sort\xc3\xad. El 26 de novembre de 1948 torn\xc3\xa0 a la Pen\xc3\xadnsula, per\xc3\xb2 no aconsegu\xc3\xad d'entendre's amb Josep Llu\xc3\xads i Facerias, ra\xc3\xb3 per la qual el 1949 va formar el seu propi grup guerriller, anomenat \xc2\xabLos Ma\xc3\xb1os\xc2\xbb, i del que en formaria part Quico Sabat\xc3\xa9. Aquest grup va intentar assassinar el cap de la Brigada Pol\xc3\xadtico-Social de Barcelona. comissari Eduardo Quintela B\xc3\xb3veda el 2 de mar\xc3\xa7 de 1949, per\xc3\xb2 el cotxe era ocupat per altres persones._NEWLINE_Wenceslao Jim\xc3\xa9nez Orive fou tirotejat als carrers de Barcelona el 9 de gener de 1950 gr\xc3\xa0cies a la delaci\xc3\xb3 de Niceto Pardillo Manzanero, cenetista expulsat del grup per mala conducta, al comissari Pedro Polo Borreguero. Malferit, es va prendre una c\xc3\xa0psula de cianur que portava muntada a la part superior de la ploma estilogr\xc3\xa0fica per tal de no caure en mans de la policia."